CELEX: 32020D1320
Language: ro
Date: 2020-09-22 00:00:00
Title: Decizia de punere în aplicare (UE) 2020/1320 a Comisiei din 22 septembrie 2020 de modificare a Deciziei de punere în aplicare (UE) 2018/1986 de instituire a programelor specifice de control și inspecție pentru anumite activități de pescuit

23.9.2020   
               
               
                  RO
               
               
                  Jurnalul Oficial al Uniunii Europene
               
               
                  L 309/8
               
            
         DECIZIA DE PUNERE ÎN APLICARE (UE) 2020/1320 A COMISIEI
         din 22 septembrie 2020
         de modificare a Deciziei de punere în aplicare (UE) 2018/1986 de instituire a programelor specifice de control și inspecție pentru anumite activități de pescuit
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem de control al Uniunii pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (1), în special articolul 95,
         având în vedere Regulamentul (UE) 2019/473 al Parlamentului European și al Consiliului din 19 martie 2019 privind Agenția Europeană pentru Controlul Pescuitului (2), în special articolul 17 alineatul (1),
         întrucât:
         
                     (1)
                  
                  
                     Regulamentul (CE) nr. 1224/2009 stabilește normele pentru controlul tuturor activităților reglementate de politica comună în domeniul pescuitului și desfășurate pe teritoriul statelor membre sau în apele Uniunii sau de către nave de pescuit ale Uniunii sau, fără a aduce atingere responsabilității principale a statului membru de pavilion, de către resortisanți ai statelor membre.
                  
               
                     (2)
                  
                  
                     În conformitate cu articolul 95 din regulamentul respectiv, Decizia de punere în aplicare (UE) 2018/1986 a Comisiei (3) prevede programe specifice de control și inspecție pentru anumite activități de pescuit și bazine maritime.
                  
               
                     (3)
                  
                  
                     Pentru a reflecta măsurile de conservare și de gestionare în domeniul pescuitului adoptate recent la nivelul Uniunii (4), precum și recomandările (5) Comisiei Generale pentru Pescuit în Marea Mediterană (CGPM), domeniul de aplicare al Deciziei de punere în aplicare (UE) 2018/1986 de instituire a programelor specifice de control și inspecție pentru anumite activități de pescuit pentru Marea Mediterană și Marea Neagră trebuie extins pentru a include activitățile de pescuit care exploatează merluciul, crevetele din specia Parapenaeus longirostris, crevetele din specia Aristeus antennatus, crevetele din specia Aristaeomorpha foliacea, langustina, barbunul, pagelul argintiu, limba-de-mare comună, coralul roșu, speciile de Coryphaenidae și șprotul. Din motive de claritate, este necesar să se includă o definiție pentru Marea Ionică, Marea Levantului și Marea Alboran.
                  
               
                     (4)
                  
                  
                     Dacă este cazul, sunt întreprinse activități comune de inspecție și supraveghere între statele membre în cauză, în conformitate cu planurile de desfășurare comune instituite de Agenția Europeană pentru Controlul Pescuitului în temeiul articolelor 9 și 10 din Regulamentul (UE) 2019/473. Pentru a-și îndeplini obligațiile care îi revin în temeiul Regulamentului (CE) nr. 1224/2009 și în conformitate cu articolul 17 alineatul (1) din Regulamentul (UE) 2019/473, Comisia trebuie să aibă acces la informațiile schimbate în cadrul activităților comune de inspecție și supraveghere.
                  
               
                     (5)
                  
                  
                     Prin urmare, este necesar ca Decizia de punere în aplicare (UE) 2018/1986 să fie modificată în consecință.
                  
               
                     (6)
                  
                  
                     Măsurile prevăzute în prezenta decizie sunt conforme cu avizul Comitetului pentru pescuit și acvacultură,
                  
               ADOPTĂ PREZENTA DECIZIE:
         
            Articolul 1
            Articolul 10 din Decizia de punere în aplicare (UE) 2018/1986 se modifică după cum urmează:
            
                        1.
                     
                     
                        La alineatul (1), primul paragraf se înlocuiește cu următorul text:
                        
                           „(1)   În scopul punerii în aplicare a programelor specifice de control și inspecție, fiecare stat membru vizat garantează schimbul electronic de date cu alte state membre vizate și cu EFCA cu privire la datele referitoare la activitățile de pescuit și la activitățile legate de pescuit care fac obiectul programelor specifice de control și inspecție. Comisia trebuie să aibă acces la datele schimbate în temeiul prezentului paragraf.”
                        
                     
                  
                        2.
                     
                     
                        Alineatul (2) se înlocuiește cu următorul text:
                        
                           „(2)   Datele schimbate în conformitate cu alineatul (1) pot include date cu caracter personal. EFCA, Comisia și statele membre pot prelucra datele cu caracter personal la care au acces în temeiul alineatului (1) în scopul respectării sarcinilor și obligațiilor care le revin în cadrul programelor specifice de control și inspecție. EFCA, Comisia și statele membre iau măsuri, în conformitate cu articolul 5 din Regulamentul (UE) 2016/679 și cu articolul 4 din Regulamentul (UE) 2018/1725, pentru a asigura protecția adecvată a datelor cu caracter personal.”
                        
                     
                  
                        3.
                     
                     
                        Alineatul (6) se înlocuiește cu următorul text:
                        
                           „(6)   EFCA, Comisia și autoritățile statelor membre garantează securitatea prelucrării datelor cu caracter personal care are loc în temeiul prezentei decizii. EFCA și autoritățile statelor membre cooperează în ceea ce privește sarcinile legate de securitate.”
                        
                     
                  
                        4.
                     
                     
                        Alineatul (7) se înlocuiește cu următorul text:
                        
                           „(7)   EFCA, Comisia și statele membre iau măsuri pentru a asigura o protecție adecvată a confidențialității informațiilor primite în temeiul prezentei decizii, în conformitate cu articolul 113 din Regulamentul (CE) nr. 1224/2009.”
                        
                     
                  
         
            Articolul 2
            Anexele I și II la Decizia de punere în aplicare (UE) 2018/1986 se înlocuiesc cu textul din anexa la prezenta decizie.
         
         
            Articolul 3
            Prezenta decizie intră în vigoare în a treia zi de la data publicării în Jurnalul Oficial al Uniunii Europene.
         
         
            Adoptată la Bruxelles, 22 septembrie 2020.
            
               
                  Pentru Comisie
               
               Virginijus SINKEVIČIUS
               
                  Membru al Comisiei
               
            
         
         
            (1)  JO L 343, 22.12.2009, p. 1.
         
            (2)  JO L 83, 25.3.2019, p. 18.
         
            (3)  Decizia de punere în aplicare (UE) 2018/1986 a Comisiei din 13 decembrie 2018 de instituire a programelor specifice de control și inspecție pentru anumite activități de pescuit și de abrogare a Deciziilor de punere în aplicare 2012/807/UE, 2013/328/UE, 2013/305/UE și 2014/156/UE (JO L 317, 14.12.2018, p. 29).
         
            (4)  Regulamentul (UE) 2019/1022 al Parlamentului European și al Consiliului din 20 iunie 2019 privind instituirea unui plan multianual pentru activitățile de pescuit care exploatează stocuri demersale în vestul Mării Mediterane și de modificare a Regulamentului (UE) nr. 508/2014 (JO L 172, 26.6.2019, p. 1).
         
            (5)  Recomandarea CGPM/43/2019/2 privind un plan multianual de gestionare pentru exploatarea sustenabilă a pagelului argintiu în Marea Alboran (subzonele geografice 1-3), Recomandarea CGPM/43/2019/5 privind un plan multianual de gestionare a pescuitului durabil de specii demersale în Marea Adriatică (subzonele geografice 17 și 18), Recomandarea CGPM/43/2019/6 privind măsurile de gestionare a pescuitului durabil prin traulare care vizează crevetele din specia Aristaeomorpha foliacea și crevetele din specia Aristeus antennatus în Strâmtoarea Siciliei (subzonele geografice 12, 13, 14, 15 și 16), Recomandarea CGPM/43/2019/4 privind un plan de gestionare pentru exploatarea durabilă a coralului roșu (Corallium rubrum) în Marea Mediterană și Recomandarea CGPM/43/2019/1 privind un set de măsuri de gestionare pentru utilizarea dispozitivelor ancorate de concentrare a peștelui în pescuitul de corifenă (Coryphaena hippurus) în Marea Mediterană.
      
      
         
            ANEXĂ
            
               
                  
                     „ANEXA I
                     
                        DETALII PRIVIND PROGRAMUL SPECIFIC DE CONTROL ȘI INSPECȚIE PENTRU ACTIVITĂȚILE DE PESCUIT CARE EXPLOATEAZĂ SPECII ICCAT (1)
                        DIN OCEANUL ATLANTIC DE EST ȘI DIN MAREA MEDITERANĂ ȘI PENTRU ANUMITE ACTIVITĂȚI DE PESCUIT DE SPECII PELAGICE ȘI DEMERSALE DIN MAREA MEDITERANĂ
                     
                     
                        1.   
                        Acest program specific de control și inspecție se referă la zonele geografice definite după cum urmează:
                        
                                    (a)
                                 
                                 
                                    «Oceanul Atlantic de Est» înseamnă subzonele ICES [Consiliul Internațional pentru Explorarea Apelor Maritime (2)] 7, 8, 9, 10, astfel cum sunt definite în anexa III la Regulamentul (CE) nr. 218/2009 al Parlamentului European și al Consiliului (3) și diviziunea FAO (4) 34.1.2;
                                 
                              
                                    (b)
                                 
                                 
                                    «Marea Mediterană» înseamnă subzonele FAO 37.1, 37.2 și 37.3 sau subzonele geografice 1-27, astfel cum sunt definite în anexa I la Regulamentul (UE) nr. 1343/2011 al Parlamentului European și al Consiliului (5);
                                 
                              
                                    (c)
                                 
                                 
                                    «nordul Mării Adriatice» și «sudul Mării Adriatice» înseamnă subzonele geografice 17 și 18, astfel cum sunt definite în anexa I la Regulamentul (UE) nr. 1343/2011;
                                 
                              
                                    (d)
                                 
                                 
                                    «Strâmtoarea Siciliei» înseamnă subzonele geografice 12, 13, 14, 15 și 16, astfel cum sunt definite în anexa I la Regulamentul (UE) nr. 1343/2011;
                                 
                              
                                    (e)
                                 
                                 
                                    «Marea Ionică» înseamnă subzonele geografice 19, 20 și 21, astfel cum sunt definite în anexa I la Regulamentul (UE) nr. 1343/2011;
                                 
                              
                                    (f)
                                 
                                 
                                    «Marea Levantului» înseamnă subzonele geografice 24, 25, 26 și 27, astfel cum sunt definite în anexa I la Regulamentul (UE) nr. 1343/2011;
                                 
                              
                                    (g)
                                 
                                 
                                    «Marea Alboran» înseamnă subzonele geografice 1-3, astfel cum sunt definite în anexa I la Regulamentul (UE) nr. 1343/2011.
                                 
                              
                     
                        2.   
                        
                           Statele membre în cauză sunt Croația, Cipru, Franța, Grecia, Italia, Malta, Portugalia, Slovenia și Spania.
                        
                     
                     
                        3.   
                        Se iau în considerare următoarele activități de pescuit:
                        
                                    —
                                 
                                 
                                    pescuitul (inclusiv pescuitul recreativ) care exploatează stocurile de ton roșu din Oceanul Atlantic de Est și din Marea Mediterană;
                                 
                              
                                    —
                                 
                                 
                                    pescuitul (inclusiv pescuitul recreativ) care exploatează peștele-spadă în Marea Mediterană;
                                 
                              
                                    —
                                 
                                 
                                    pescuitul care exploatează tonul alb în Marea Mediterană;
                                 
                              
                                    —
                                 
                                 
                                    pescuitul care exploatează sardine și hamsii în nordul și sudul Mării Adriatice;
                                 
                              
                                    —
                                 
                                 
                                    pescuitul care exploatează merluciu (Merluccius merluccius) în Strâmtoarea Siciliei și în subzonele CGPM 1, 5, 6, 7 și 9, 10, 11 și în nordul și sudul Mării Adriatice;
                                 
                              
                                    —
                                 
                                 
                                    pescuitul care exploatează crevete din specia Parapenaeus longirostris în Strâmtoarea Siciliei și în subzonele CGPM 1, 5, 6 și 9, 10, 11 și în nordul și sudul Mării Adriatice;
                                 
                              
                                    —
                                 
                                 
                                    pescuitul care exploatează creveți de adâncime în Marea Levantului și Marea Ionică;
                                 
                              
                                    —
                                 
                                 
                                    pescuitul care exploatează crevete din specia Aristeus antennatus în subzonele CGPM 1, 5, 6, 7 și în Strâmtoarea Siciliei;
                                 
                              
                                    —
                                 
                                 
                                    pescuitul care exploatează crevete din specia Aristaeomorpha foliacea în subzonele CGPM 9, 10, 11 și în Strâmtoarea Siciliei;
                                 
                              
                                    —
                                 
                                 
                                    pescuitul care exploatează langustină (Nephrops norvegicus) în subzonele CGPM 5, 6, 9, 11 și în nordul și sudul Mării Adriatice;
                                 
                              
                                    —
                                 
                                 
                                    pescuitul care exploatează barbun (Mullus barbatus) în subzonele CGPM 1, 5, 6, 7, 9, 10, 11 și în nordul și sudul Mării Adriatice;
                                 
                              
                                    —
                                 
                                 
                                    pescuitul care exploatează pagel argintiu în Marea Alboran;
                                 
                              
                                    —
                                 
                                 
                                    pescuitul care exploatează limbă-de-mare comună în subzona CGPM 17;
                                 
                              
                                    —
                                 
                                 
                                    pescuitul care exploatează coralul roșu în Marea Mediterană;
                                 
                              
                                    —
                                 
                                 
                                    pescuitul care exploatează pescuitul de specii de Coryphaenidae în apele internaționale din Marea Mediterană;
                                 
                              
                                    —
                                 
                                 
                                    pescuitul care exploatează anghilă europeană din specia Anguilla anguilla în apele Uniunii din Marea Mediterană;
                                 
                              
                                    —
                                 
                                 
                                    pescuitul care exploatează specii care fac obiectul obligației de debarcare în temeiul articolului 15 din Regulamentul (UE) nr. 1380/2013.
                                 
                              
                     
                        4.   
                        Criterii-țintă pentru inspecții
                        Următoarele criterii trebuie puse în aplicare de statele membre menționate la punctul 2 din prezenta anexă.
                        
                                    (a)
                                 
                                 
                                    Activități de inspecție pe mare;
                                    Anual, cel puțin 60 % din totalul inspecțiilor pe mare (excluzând supravegherea aeriană) trebuie efectuate pe navele de pescuit care aparțin segmentelor de flotă din cele două categorii cu cele mai ridicate niveluri de risc identificate în conformitate cu articolul 5 alineatele (1) și (2), asigurându-se că aceste două segmente de flotă sunt acoperite în mod adecvat și proporțional.
                                 
                              
                                    (b)
                                 
                                 
                                    Inspecții la debarcare (inspecții în porturi și înainte de prima vânzare);
                                    Anual, cel puțin 60 % din totalul inspecțiilor la debarcare trebuie efectuate pe navele de pescuit care aparțin segmentelor de flotă din cele două categorii cu cele mai ridicate niveluri de risc identificate în conformitate cu articolul 5 alineatele (1) și (2), asigurându-se că aceste două segmente de flotă sunt acoperite în mod adecvat și proporțional.
                                 
                              
                                    (c)
                                 
                                 
                                    Inspectarea capcanelor și a instalațiilor de crescătorie legate de activitățile de pescuit în care se exploatează stocuri de ton roșu din Oceanul Atlantic de Est și din Marea Mediterană;
                                    Anual, trebuie inspectate 100 % din operațiunile de plasare în cuști și de transfer de la capcane și ferme piscicole, inclusiv eliberarea de pește.
                                 
                              
                  
               
               
                  
                     „ANEXA II
                     
                        DETALII PRIVIND PROGRAMUL SPECIFIC DE CONTROL ȘI INSPECȚIE PENTRU ANUMITE ACTIVITĂȚI DE PESCUIT DIN MAREA NEAGRĂ
                     
                     
                        1.   
                        Acest program specific de control și inspecție se referă la zonele geografice definite după cum urmează:
                        Apele Uniunii din „Marea Neagră”, unde „Marea Neagră” înseamnă subzona geografică 29 stabilită de Comisia Generală pentru Pescuit în Marea Mediterană (CGPM), astfel cum este definită în anexa I la Regulamentul (UE) nr. 1343/2011.
                     
                     
                        2.   
                        
                           Statele membre vizate sunt Bulgaria și România.
                        
                     
                     
                        3.   
                        Se iau în considerare următoarele activități de pescuit:
                        
                                    —
                                 
                                 
                                    pescuitul care exploatează calcan în Marea Neagră;
                                 
                              
                                    —
                                 
                                 
                                    pescuitul care exploatează șprot în Marea Neagră;
                                 
                              
                                    —
                                 
                                 
                                    pescuitul care exploatează specii care fac obiectul obligației de debarcare în temeiul articolului 15 din Regulamentul (UE) nr. 1380/2013.
                                 
                              
                     
                        4.   
                        Criterii-țintă pentru inspecții
                        Următoarele criterii trebuie puse în aplicare de statele membre menționate la punctul 2 din prezenta anexă.
                        
                                    (a)
                                 
                                 
                                    Activități de inspecție pe mare;
                                    Anual, cel puțin 60 % din totalul inspecțiilor pe mare (excluzând supravegherea aeriană) trebuie efectuate pe navele de pescuit care aparțin segmentelor de flotă din cele două categorii cu cele mai ridicate niveluri de risc identificate în conformitate cu articolul 5 alineatele (1) și (2), asigurându-se că aceste două segmente de flotă sunt acoperite în mod adecvat și proporțional.
                                 
                              
                                    (b)
                                 
                                 
                                    Inspecții la debarcare (inspecții în porturi și înainte de prima vânzare);
                                    Anual, cel puțin 60 % din totalul inspecțiilor la debarcare trebuie efectuate pe navele de pescuit care aparțin segmentelor de flotă din cele două categorii cu cele mai ridicate niveluri de risc identificate în conformitate cu articolul 5 alineatele (1) și (2), asigurându-se că aceste două segmente de flotă sunt acoperite în mod adecvat și proporțional.
                                 
                              
                  
               ”
            
               (1)  Comisia internațională pentru conservarea tonului din Oceanul Atlantic.
            
               (2)  Zonele ICES (Consiliul Internațional pentru Explorarea Apelor Maritime) sunt cele definite în Regulamentul (CE) nr. 218/2009 al Parlamentului European și al Consiliului din 11 martie 2009 privind comunicarea datelor statistice referitoare la capturile nominale de către statele membre care practică pescuitul în Atlanticul de Nord-Est (JO L 87, 31.3.2009, p. 70).
            
               (3)  Regulamentul (CE) nr. 218/2009 al Parlamentului European și al Consiliului din 11 martie 2009 privind comunicarea datelor statistice referitoare la capturile nominale de către statele membre care practică pescuitul în Atlanticul de Nord-Est (JO L 87, 31.3.2009, p. 70).
            
               (4)  Organizația Națiunilor Unite pentru Alimentație și Agricultură (FAO).
            
               (5)  Regulamentul (UE) nr. 1343/2011 al Parlamentului European și al Consiliului din 13 decembrie 2011 privind unele dispoziții referitoare la pescuitul în zona Acordului CGPM (Comisia Generală pentru Pescuit în Marea Mediterană) și de modificare a Regulamentului (CE) nr. 1967/2006 al Consiliului privind măsurile de gestionare pentru exploatarea durabilă a resurselor halieutice în Marea Mediterană (JO L 347, 30.12.2011, p. 44).